**БЪЛГАРСКА ФЕДЕРАЦИЯ ПО ДИНАМИЧНА СТРЕЛБА В ЧЕСТ ОТ 100 ГОДИНИ ОТ БАЛКАНСКАТА ВОЙНА И ПЪРВАТА СВЕТОВНА ВОЙНА СТАРТИРА ИНИЦИАТИВА ПО ВЪЗСТАНОВЯВАНЕ НА ВОЕННИ ПАМЕТНИЦИ.**

Българска федерация по динамична стрелба в чест от 100 години от Балканската война и Първата световна война стартира инициатива по възстановяване на военни паметници. Първото ни мероприятие бе проведения на 14.05.2011 г. благотворителен турнир по динамична стрелба. Целта на благотворителното събитие бе събиране на средства за възстановяване на Паметник-чешма на загиналите през 1915год. по време на Първата световна война офицери и войници от състава на Втора българска армия. Паметникът е построен в с. Левуново, община Сандански, където се е намирал щабът на Втора българска армия. Турнирът се проведе по правилата на Международната конфедерация по динамична стрелба (IPSC) в трите дисциплини на БФДС – Нарезна карабина, Гладкоцевна пушка и Пистолет/Револвер. В него всеха участие над 60 състезатели от всички клубове по динамична стрелба от страната. Организацията и провеждането на турнира бе изцяло с безвъзмезден труд и дарения. Таксите за участие на състезателите и даренията бяха събирани в дарителска урна и ще послужат за възстановяване на паметника-чешма в с. Левуново. Заедно с гостите, благотворителният турнир по динамична стрелба бе посетен от над 100 души. Събрани бяха над 2000 лева за възстановяването на паметника-чешма в село Левуново.

По време на организацията на събитието получихме голяма подкрепа от много родолюбиви българи. Съдействие получихме от община Сандански в лицето на Кмета на община Сандански Андон Тотев и заместник кмета на общината – Младен Тимчев, на които разчитаме и по време на предстоящите дейности по самото възстановяване на паметника. Подкрепа получихме от ИА Фокус и лично от Красимир Узунов от когото дойде и идеята за инициативата ни. Поздравления и приветствия за инициативата на БФДС имаме от Министерство на Отбраната, от Национално дружество Традиция, от други патриотични организации и родолюбиви българи.

Целта ни е да припомним за подвизите на славните на българските офицери и войници, загинали по фронтовете, разпънали на кръст Балканския полуостров. Надяваме се това да бъде добър пример и да даде началото на едно мащабно възстановяване на всички наши военни паметници, и така да посрещнем честванията на 100 години от Балканската война и Първата световна война. От десетилетия насам силата на армията ни и нейните военни успехи дават повод за гордост на не едно поколение българи. Ние сме наследниците на борците за свобода и обединение – благословия, завещана ни с кръвта на героите. Човек не може да отиде до военно гробище, да застане пред паметник, да види име след име, гроб след гроб, редица след редица, без да потръпне от саможертвата на смелите мъже и жени. Ние, които сме техни наследници и упражняваме правата, извоювани чрез тяхната себеотдаденост, трябва да изпълним своя далеч по-малък и по-безопасен дълг – да съхраним паметта им и онова, за което те са жертвали себе си, да го развиваме и прославяме.

Паметника в с. Левуново е емблематичен за военната ни история. Не е известно да има друга такава чешма, строена за загиналите от цяла армия. Паметникът е издигнат в чест на загиналите през 1915год. офицери и войници от състава на Втора Българска Армия. Проектът на чешмата е от архитект Шевлев и е изградена под личното ръководство на ген. Тодоров, командващ Втора Българска Армия. По време на Първата световна война, щабът на ген. Тодоров е бил в с. Левуново. Строителството на чешмата е приключило през 1916 година. Втора Българска Армия е действала по левия бряг на река Струма и Беломорието. Тя успява да изтласка англичаните от целия беломорски район. В Беломорието, в настъплението си Втора българска армия, превзема Драма, Серес, Демирхисар, Бутково. Пленява и целият II-ри гръцки корпус с всичките му оръжия. Достига до самия Солун, където с хилядата си оръдия е можела да превърне в прах и пепел укрепения лагер на съюзниците.

Паметника-чешма в село Левуново е посещаван многократно от представители на БФДС. В първият момент наистина онемяваш от внушителния вид и архитектура на паметника. Състоянието му, въпреки че е на почти 100 години е сравнително запазено, но се нуждае от ремонт, почистване и обновяване. В момента само от един от чучурите тече вода. Липсват или са повредени царските военни отличителни знаци - лъвове, гербове, знаци, които са били при построяването му. Имало е истинско военно планинското оръдие, което днес е подменено с дървено. Всичко това научихме от местни жители, които с охота ни разказваха за паметника, какъв е бил в миналото, каква е историята му. Разказаха ни и за черквата, където са изписани имената на всички загинали от състава на Армията. Намеренията ни са да възстановим до колкото е възможно паметника-чешма в оригиналния му вид и красота и да продължим с други военни паметници.

Самите възстановителните дейности ще бъдат извършени с безвъзмезден труд от членове и състезатели от Българска федерация по динамична стрелба. Възстановяването на паметника-чешма в с. Левуново предвиждаме да стане от 10 до 12ти юни тази година.